**REZSICSÖKKENTŐ GYŐZELEM A VÍZMŰVEKKEL SZEMBEN!**

A BLSZ I. osztályában a 10. fordulóban csapatunk a REAC Futball csapata hazai pályán a Vízművek együttesével mérte össze erejét. Múlt héten sajnos nem sikerült nyernünk a sereghajtó TFSE csapata ellen, így a héten a csapat mindenféleképpen ki akarta köszörülni az előző heti csorbát. Sikerült! Csapatunk 0:0-s félidő után 3:0-s győzelmet aratott. A mérkőzés most már szinte a bajnokságban megszokott forgatókönyv szerint zajlott. Ellenfeleink, így a Vízművek csapata is masszív védekezésre rendezkedett be és abból próbált gyors ellenakciókat vezetni. A mérkőzés elején rögtön átvettük az irányítást, ellenfelünk 5 védővel, 4 középpályással és mindössze 1 csatárral próbált eredményes lenni. Ez a felállás meg is határozta a mérkőzés menetét. Nagyon pontosan, gyorsan kell játszani, hogy egy ilyen játékstílusú ellenféllel szemben eredményesek lehessünk. Végig uraltuk a félidőt, ellenfelünk mindössze egyszer jutott kapunk elé, de sajnos mi sem tudtunk gólt rúgni, pedig több nagy helyzetünk is volt. A találkozó elején Lőrincz Dani 6 m-es lövését védte az ellenfél kapusa bravúrral, majd Pfister Erik hibázott az ötösről, ezután Kasza Dani fejesét hárította szintén bravúrral a kapus. A 31. percben talán a mérkőzés legnagyobb helyzetét hagytuk ki, Lőrincz Dani beadását Kasza Dani 6 méterről a felső kapufára rúgta. Az iram nem volt óriási, mivel gyakorlatilag az első félidőben az ellenfél térfelén zajlottak az események. Néha olyan volt az ember érzése, mintha kézilabda mérkőzésen volnánk, mert csak passzoltunk körbe-körbe a teljesen felállt védelemmel szemben. A Vízmű taktikája teljesen bevált az első félidőben, így 0:0-s eredménnyel vonultak a csapatok az öltözőbe. A második félidő elején a Vízmű csapata egy kicsit bátrabban játszott és megpróbált egy-két akciót vezetni. Mi úgy gondoltuk, hogy ez jól fog nekünk jönni, hisz nagyobb terültek nyílnak a gyors embereink előtt. A 67. percben végre siker koronázta erőfeszítéseinket. Lászka Balázs hosszú labdát ívelt előre a 16-on belülre. A csereként beállt Bodnár István mellre vette majd ellőtte a labdát, amit a kapus csak kiütni tudott és a lecsorgó labdát Lőrincz Dani 4 méterről a kapuba pofozta. Végre megvolt a nagyon várt vezetés! A 72. percben nyugodtan leírhatom végleg eldőlt a mérkőzés. A végig aktív Pfister Erik jobboldali beadását a hosszú ötösön Bodnár visszafejelte Kasza Daninak, aki 4 méterről senkitől sem zavartatva a kapu közepébe helyezett. És még nem volt vége! Jött a 3. gólunk! A 78. percben Lőrincz Dani indította Kiss Tamást egy labdaszerzés után, aki a jobb oldalon betört a 16-oson belülre majd lövés helyett önzetlenül középre passzolt és így Kasza Dani a kaputól kb. 7 méterre megszerezte második gólját. A hátralévő időben továbbra is mezőnyfölényben játszottunk, de sajnos már több gólt nem tudtunk elérni, pedig több lehetőség is adódott előttünk.

Ez a győzelem nemcsak azt jelentette nekünk, hogy három pontot szereztünk, ha nem azt is hogy most már nemcsak gólaránnyal, hanem két pont előnnyel is vezetjük a bajnokságot.

A 11. fordulóban idegenben a RAFC csapatával fogjuk összemérni erőnket. Mint mindig most is győzelmet várunk csapatunktól, annak fényében pedig különösen igaz ez, hogy konkurens ellenfeleinkre szintén nehéz rangadó vár. Talán legnagyobb ellenfelünk az Újpest II. csapata, a rendkívül jó teljesítmény nyújtó és a képzeletbeli dobogóra felálló Gázgyár csapatával fog megmérkőzni. Ha mi nyerünk és az a mérkőzés számunkra szintén jól alakul, akkor bizony még pár ponttal növelhetjük is előnyünket a tabellán.

Várjuk Kedves Szurkolóinkat idegenben is a következő mérkőzésünkre is!

Hajrá REAC!

Kiss István György